钦定古今图书集成/明伦汇编/氏族典/第511卷 > 《廖用贤尚友录》 > 乐运
## 钦定古今图书集成/明伦汇编/氏族典/第511卷 > 《廖用贤尚友录》 > 乐运

按《周书颜之仪传》：“京兆郡丞乐运，字承业，南阳淯阳
人，晋尚书令广之八世孙。祖文素，齐南郡守。父均，梁
义阳郡守。运少好学，涉猎经史。江陵灭，运随例迁长
安，事母及寡嫂甚谨，由是以孝义闻。性方直，未尝求
媚于人。天和初，起家夏州总管府仓曹参军，转为露
门学士。前后犯颜，屡谏高祖，多被纳用。建德二年，除”
万年县丞。抑挫豪右，号称强直。高祖嘉之，超拜运京
兆郡丞。及高祖崩，宣帝嗣位，昏暴滋甚。运乃舆榇诣
朝堂，陈帝《八失》。帝大怒，将杀之，后见宥。及隋文帝为
丞相，左迁运为广州滍阳令。开皇五年，转高唐令，并
有声绩。